**ԹԱԼԻՆ ՀԱՄԱՅՆՔԻ ՂԵԿԱՎԱՐ ՏԱՎՐՈՍ ՍԱՓԵՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՄԱՐՏԻ 8-Ի ԱՌԹԻՎ**

**08.03.2022թ.**

Սիրելի ՛ կանայք, մայրեր, քույրեր.

Ջերմորեն շնորհավորում եմ Ձեզ Կանանց միջազգային օրվա կապակցությամբ։

Գարնանային այս հիասքանչ տոնը՝ Մարտի 8-ը, խորհրդանշում է կյանքի հավերժությունն ու գեղեցկությունը, բնության զարթոնքն ու սիրո բազմիմաստությունը, որն իմաստավորվում է կնոջ կերպարում։ Կյանքը ցույց է տվել, որ մարդկային արժեհամակարգի, պետականաշինության զարգացման գործում իր հատուկ ու անմնացորդ նվիրումն ունի կինը։ Իսկ հայ կինը՝ մեր վերածննդի խորհրդանիշը, առանձնանում է իր ընտանիքին անսահման նվիրվածությամբ, ազգին՝ ազգապահպանությամբ, հայրենիքին՝ անփոխարինելի դերակատարությամբ։

Սիրելի ՛ կանայք, մայրեր ու քույրեր, մենք հպարտանում ենք ձեզանով, որ կարողանում եք կյանքին իմաստ ու բովանդակություն տալ, հայրենիքին՝ հերոսածին զավակներ, պետականությանը՝ աշխատանքային եռանդ ու զարգացում, կյանքին՝ կենարարություն։ Պետության և մեր ընտանիքների համար, այս ծանր օրերին, ամուր եղեք և շարունակեք ամրացնել երկրի ու ազգի ապագայի հիմքերը։ Մենք սիրում և երկրպագում ենք ձեզ, որպես կյանքի խորհրդանիշ՝ ծնվող ու շարունակվող անբացատրելի առանձնահատկանիշով օժտված մարդկային ամբողջություն, որի անունն է կին։ Եվ թող այսօր՝ Կանանց միջազգային օրվա առթիվ մեսրոպահանճար լեզվով շնորհավորենք և փառաբանենք աստվածաստեղծ կնոջ ներկայությունը մեր մոլորակում, մեր կյանքում ու մեր ընտանիքներում։

Թանկագին կանայք, մայրեր և աղջիկներ, ձեզ նվիրված այս բացառիկ օրվա՝ Մարտի 8-ի առթիվ, սիրով ու խոնարհաբար շնորհավորում եմ Թալին խոշորացված համայնքի բոլոր կանանց, մայրերին, համասփյուռ բոլոր հայուհիներին՝ ի նշան հարգանքի ու մեծարանքի։

Առանձնահատուկ շնորհավորում եմ Հայոց բանակի զինվորների, զոհված, վիրավորում ստացած և անհետ կորած զինծառայողների մեծահոգի ու գորովագութ մայրերին։

Շնորհավո ՛ր Ձեր տոնը, սիրելի կանայք, մայրեր և քույրեր։ Մաղթում եմ Ձեզ ընտանեկան երջանկություն, հայրենիքին՝ խաղաղություն, ապրեք առողջ և ուրախ ձեր սիրելիների հետ հզոր հայրենիքում։

**Լավագույն ցանկություններով**

**Թալին համայնքի ղեկավար՝**

**Տավրոս Սափեյան**